Ego Folcherus Quarrelli, miles, baillivus domini regis in Belimeto et in Corboneto, terram Thomae de Pertico tunc temporis per ballum tenentis. Notum facio omnibus presentem paginam inspecturis quod, cum Bernardus, filius Stephani de Molendino, conveniret coram me apud Belismum in curia domini regis W. Laurentii, presbyterum, procuratorem domus de Chesa, super censiva dicti Stephani quam Emmelina, mater dicti Bernardi et Joannes, filius ejusdem Emmelinae, et idem Bernardus dederant in perpetuam eleemosinam dicte domui de Chesa, sicut dictus W. asserebat, tandem post multas altercationes inter dictum W. et dictum Bernardum, coram me fuit facta hec compositio sub hoc modo quod dictus Bernardus dicto W. recognovit quod dicta censiva de voluntate et assensu ipsius Bernardi et dicte Emmeline, matris ejus, dicte domui in perpetuam eleemosinam data fuit; et pro hac recognitione dictus Willelmus dicto Bernardo II libras X s. donavit eodem Bernardo, juramento corporaliter prestito nihilominus promittens quod in dicta censiva nihil de cetero reclamabit. In cujus rei testimonium presentem paginam sigilli mei testimonio confirmavi. Actum apud Belismum in curia domini regis, anno ab incarnatione Domini millesimo ducentesimo quarto decimo.